title: Provedbena uredba Vijeća (EU) 2021/478 od 22. ožujka 2021. o provedbi Uredbe (EU) 2020/1998 o mjerama ograničavanja zbog teških kršenja i povreda ljudskih prava

text:
                  22.3.2021

                  HR

                  Službeni list Europske unije

                  LI 99/1

         PROVEDBENA UREDBA VIJEĆA (EU) 2021/478
         od 22. ožujka 2021.
         o provedbi Uredbe (EU) 2020/1998 o mjerama ograničavanja zbog teških kršenja i povreda ljudskih prava
         VIJEĆE EUROPSKE UNIJE,
         uzimajući u obzir Ugovor o funkcioniranju Europske unije,
         uzimajući u obzir Uredbu Vijeća (EU) 2020/1998 od 7. prosinca 2020. o mjerama ograničavanja zbog teških kršenja i povreda ljudskih prava (1), a osobito njezin članak 14. stavak 1.,
         uzimajući u obzir prijedlog Visokog predstavnika Unije za vanjske poslove i sigurnosnu politiku,
         budući da:

                     (1)

                     Vijeće je 7. prosinca 2020. donijelo Uredbu (EU) 2020/1998.

                     (2)

                     U izjavi Visokog predstavnika u ime Europske unije o globalnom režimu sankcija EU-a u području ljudskih prava od 8. prosinca 2020. Unija i njezine države članice ponovno su potvrdile svoju snažnu predanost promicanju i zaštiti ljudskih prava diljem svijeta. Globalnim režimom sankcija EU-a u području ljudskih prava naglašava se odlučnost Unije da ojača svoju ulogu u borbi protiv teških kršenja i povreda ljudskih prava diljem svijeta. Ostvarivanje stvarnog uživanja ljudskih prava za sve strateški je cilj Unije. Poštovanje ljudskog dostojanstva, sloboda, demokracija, jednakost, vladavina prava i poštovanje ljudskih prava temeljne su vrijednosti Unije i njezine zajedničke vanjske i sigurnosne politike.

                     (3)

                     Vijeće je 2. ožujka 2021. donijelo Odluku (ZVSP) 2021/372 (2) i Provedbenu uredbu (EU) 2021/371 (3), kojom su na popis uvrštena četiri ruska pojedinca koja su sudjelovala u teškom kršenju ljudskih prava u Rusiji, uključujući proizvoljna uhićenja i pritvaranja, kao i u raširenoj i sustavnoj represiji slobode mirnog okupljanja i udruživanja te slobode mišljenja i izražavanja.

                     (4)

                     Unija je i dalje duboko zabrinuta zbog teških kršenja i povreda ljudskih prava u različitim dijelovima svijeta, kao što su mučenje, izvansudska ubojstva, prisilni nestanci ili sustavna upotreba prisilnog rada, koje su počinili pojedinci i subjekti u Kini, Demokratskoj Narodnoj Republici Koreji (DNRK), Libiji, Eritreji, Južnom Sudanu i Rusiji.

                     (5)

                     U tom kontekstu 11 osoba i četiri subjekta trebalo bi uvrstiti na popis fizičkih ili pravnih osoba, subjekata ili tijela koji podliježu mjerama ograničavanja naveden u Prilogu I. Uredbi (EU) 2020/1998.

                     (6)

                     Uredbu (EU) 2020/1998 trebalo bi stoga na odgovarajući način izmijeniti,

               DONIJELO JE OVU UREDBU:

            Članak 1.
            Prilog I. Uredbi (EU) 2020/1998 mijenja se kako je navedeno u Prilogu ovoj Uredbi.

            Članak 2.
            Ova Uredba stupa na snagu na dan objave u Službenom listu Europske unije.

            Ova je Uredba u cijelosti obvezujuća i izravno se primjenjuje u svim državama članicama.
            Sastavljeno u Bruxellesu 22. ožujka 2021.

                  Za Vijeće

                  Predsjednik

               J. BORRELL FONTELLES

            (1)  SL L 410I, 7.12.2020., str. 1.

            (2)  Odluka Vijeća (ZVSP) 2021/372 od 2. ožujka 2021. o izmjeni Odluke (ZVSP) 2020/1999 o mjerama ograničavanja zbog teških kršenja i povreda ljudskih prava (SL L 71I, 2.3.2021., str. 6.).

            (3)  Provedbena uredba Vijeća (EU) 2021/371 od 2. ožujka 2021. o provedbi Uredbe Vijeća (EU) 2020/1998 o mjerama ograničavanja zbog teških kršenja i povreda ljudskih prava (SL L 71I, 2.3.2021., str. 1.).

            PRILOG
            Prilog I. Uredbi (EU) 2020/1998 mijenja se kako slijedi:

                        1.

                        Popis fizičkih osoba naveden u odjeljku A. („Fizičke osobe”) mijenja se kako slijedi:

                                    (a)

                                    naslov drugog stupca („Imena transliteracija ruskog načina pisanja”) zamjenjuje se sljedećim „Imena (transliteracija na latinično pismo)”;

                                    (b)

                                    naslov trećeg stupca („Ime (ruski način pisanja)”) zamjenjuje se sljedećim „Imena”;

                                    (c)

                                    dodaju se slijedeći unosi:

                                                Imena (transliteracija na latinično pismo)

                                                Imena

                                                Identifikacijski podaci

                                                Razlozi za uvrštavanje na popis

                                                Datum uvrštenja na popis

                                                „5.

                                                ZHU Hailun

                                                朱海仑 (kineski način pisanja)

                                                Funkcija(-e): Bivši zamjenik predsjednika 13. narodnog kongresa Autonomne ujgurske regije Xinjiang (XUAR)
                                                Datum rođenja: siječanj 1958.
                                                Mjesto rođenja: Lianshui, Jiangsu (Kina)
                                                Državljanstvo: kinesko
                                                Spol: muški

                                                Bivši tajnik Odbora za politička i pravna pitanja Autonomne ujgurske regije Xinjiang (XUAR) i bivši zamjenik tajnika partijskog odbora XUAR-a (od 2016. do 2019.). Bivši zamjenik predsjednika 13. narodnog kongresa XUAR-a, regionalnog zakonodavnog tijela (od 2019. do veljače 2021.).

                                                22.3.2021.

                                                Kao tajnik Odbora za politička i pravna pitanja XUAR-a (od 2016. do 2019.) Zhu Hailun bio je odgovoran za održavanje unutarnje sigurnosti i izvršavanje zakonodavstva u XUAR-u. Obnašajući tu funkciju bio je na ključnom političkom položaju te zadužen za nadzor i provedbu programa masovnog nadzora, pritvaranja i indoktrinacije usmjerenog na Ujgure i osobe koje su pripadnici drugih muslimanskih etničkih manjina. Zhu Hailun opisan je kao „arhitekt” tog programa. Stoga je odgovoran za teška kršenja ljudskih prava u Kini, posebice masovna proizvoljna pritvaranja Ujgurâ i osoba koje su pripadnici drugih muslimanskih etničkih manjina.

                                                Kao zamjenik predsjednika 13. narodnog kongresa XUAR-a (od 2019. do veljače 2021.) Zhu Hailun nastavio je vršiti odlučujući utjecaj u XUAR-u u kojem se nastavlja provoditi program masovnog nadzora, pritvaranja i indoktrinacije usmjeren na Ujgure i osobe koje su pripadnici drugih muslimanskih etničkih manjina.

                                                6.

                                                WANG Junzheng

                                                王君正 (kineski način pisanja)

                                                Funkcija(-e): Tajnik partije u okviru Proizvodnih i građevinskih snaga Xinjianga (XPCC) i zamjenik tajnika partijskog odbora kineske Autonomne ujgurske regije Xinjiang; politički komesar XPCC-a i glavni izvršni direktor grupacije China Xinjian Group
                                                Datum rođenja: svibanj 1963.
                                                Mjesto rođenja: Linyi, Shandong (Kina)
                                                Državljanstvo: kinesko
                                                Spol: muški

                                                Tajnik partije u okviru Proizvodnih i građevinskih snaga Xinjianga (XPCC) i zamjenik tajnika partijskog odbora kineske Autonomne ujgurske regije Xinjiang (XUAR) od travnja 2020., kao i politički komesar XPCC-a od svibnja 2020. Bivši tajnik Odbora za politička i pravna pitanja XUAR-a (od veljače 2019. do rujna 2020.). Wang Junzheng obnaša i druge visoke položaje u XPCC-u.
                                                XPCC je ekonomska i paravojna organizacija u državnom vlasništvu u XUAR-u koja izvršava administrativnu vlast i kontrolira ekonomske aktivnosti u Xinjiangu.

                                                22.3.2021.

                                                Kao tajnik partije i politički komesar XPCC-a od 2020. Wang Junzheng sudjeluje u nadzoru svih politika koje provodi XPCC. Na tom je položaju odgovoran za teška kršenja ljudskih prava u Kini, posebice masovna proizvoljna pritvaranja i ponižavajuće postupanje u odnosu na Ujgure i osobe koje su pripadnici drugih muslimanskih etničkih manjina, kao i za sustavna kršenja njihove slobode vjeroispovijesti ili uvjerenja, što je povezano, među ostalim, s programom masovnog nadzora, pritvaranja i indoktrinacije usmjerenim na Ujgure i osobe koje su pripadnici drugih muslimanskih etničkih manjina koji XPCC provodi.

                                                Odgovoran je i za sustavno iskorištavanje Ujgura i osoba koje su pripadnici drugih muslimanskih etničkih manjina kao prisilne radne snage, posebice na poljima pamuka, koje provodi XPCC.
                                                Kao zamjenik tajnika partijskog odbora XUAR-a od 2020. Wang Junzheng sudjeluje u nadgledanju svih sigurnosnih politika koje se provode u Xinjiangu, uključujući navedeni program usmjeren na Ujgure i osobe koje su pripadnici drugih muslimanskih etničkih manjina. Kao tajnik Odbora za politička i pravna pitanja XUAR-a (od veljače 2019. do rujna 2020.) Wang Junzheng bio je odgovoran za održavanje unutarnje sigurnosti i izvršavanje zakonodavstva u XUAR-u. Obnašajući tu funkciju bio je na ključnom političkom položaju te zadužen za nadzor i provedbu navedenog programa.

                                                7.

                                                WANG Mingshan

                                                王明山 (kineski način pisanja)

                                                Funkcija(-e): Član Stalnog odbora partijskog odbora Autonomne ujgurske regije Xinjiang (XUAR) i tajnik Odbora za politička i pravna pitanja XUAR-a
                                                Datum rođenja: siječanj 1964.
                                                Mjesto rođenja: Wuwei, Gansu (Kina)
                                                Državljanstvo: kinesko
                                                Spol: muški

                                                Član Stalnog odbora partijskog odbora Autonomne ujgurske regije Xinjiang (XUAR) i tajnik Odbora za politička i pravna pitanja XUAR-a od rujna 2020. Bivši direktor i zamjenik tajnika partije Ureda za javnu sigurnost u Xinjiangu (XPSB) od 2017. do siječnja 2021.

                                                22.3.2021.

                                                Kao tajnik Odbora za politička i pravna pitanja XUAR-a od rujna 2020. Wang Mingshan bio je odgovoran za održavanje unutarnje sigurnosti i izvršavanje zakonodavstva u XUAR-u. Obnašajući tu funkciju na ključnom je političkom položaju te zadužen za nadzor i provedbu programa masovnog nadzora, pritvaranja i indoktrinacije usmjerenog na Ujgure i osobe koje su pripadnici drugih muslimanskih etničkih manjina.

                                                Na trenutačnom položaju i s obzirom na njegove prijašnje funkcije Wang Mingshan odgovoran je za teška kršenja ljudskih prava u Kini, posebice masovna proizvoljna pritvaranja i ponižavajuće postupanje u odnosu na Ujgure i osobe koje su pripadnici drugih muslimanskih etničkih manjina, kao i sustavna kršenja njihove slobode vjeroispovijesti ili uvjerenja.
                                                Kao bivši direktor i zamjenik tajnika partije XPSB-a (od 2017. do siječnja 2021.) bio je na ključnom položaju u sigurnosnom aparatu Xinjianga te je izravno odgovoran za provedbu navedenog programa. Osobito, XPSB je uspostavio „Integriranu platformu za zajedničke operacije” (IJOP), program koji koristi velike količine podataka i koji se upotrebljava za praćenje milijuna Ujgura u regiji Xinjiang te za označavanje osoba za koje se smatra da su „potencijalna prijetnja” kako bi ih se poslalo u logore za pritvaranje.

                                                8.

                                                CHEN Mingguo

                                                陈明国
                                                (kineski način pisanja)

                                                Funkcija(-e): Direktor Ureda za javnu sigurnost u Xinjiangu (XPSB) i potpredsjednik Narodne vlade Autonomne ujgurske regije Xinjiang (XUAR)
                                                Datum rođenja: listopad 1966.
                                                Mjesto rođenja: Yilong, Sichuan (Kina)
                                                Državljanstvo: kinesko
                                                Spol: muški

                                                Direktor Ureda za javnu sigurnost u Xinjiangu (XPSB) od siječnja 2021. i potpredsjednik Narodne vlade Autonomne ujgurske regije Xinjiang (XUAR).

                                                22.3.2021.

                                                Kao direktor XPSB Chen Mingguo na ključnom je položaju u sigurnosnom aparatu Xinjianga te je izravno uključen u provedbu programa masovnog nadzora, pritvaranja i indoktrinacije usmjerenog na Ujgure i osobe koje su pripadnici drugih muslimanskih etničkih manjina. Osobito, XPSB je uspostavio „Integriranu platformu za zajedničke operacije” (IJOP), program koji koristi velike količine podataka i koji se upotrebljava za praćenje milijuna Ujgura u regiji Xinjiang te za označavanje osoba za koje se smatra da su „potencijalna prijetnja” kako bi ih se poslalo u logore za pritvaranje. Chen Mingguo je stoga odgovoran za teška kršenja ljudskih prava u Kini, posebice masovna proizvoljna pritvaranja i ponižavajuće postupanje u odnosu na Ujgure i osobe koje su pripadnici drugih muslimanskih etničkih manjina, kao i sustavna kršenja njihove slobode vjeroispovijesti ili uvjerenja.

                                                9.

                                                JONG Kyong-thaek (također poznat kao CHO’NG, Kyo’ng-t’aek)

                                                정경택
                                                (korejski način pisanja)

                                                Funkcija(-e): Ministar državne sigurnosti Demokratske Narodne Republike Koreje
                                                Datum rođenja: između 1.1.1961. i 31.12.1963.
                                                Državljanstvo: sjevernokorejsko
                                                Spol: muški

                                                Jong Kyong-thaek ministar je državne sigurnosti Demokratske Narodne Republike Koreje od 2017.
                                                Ministarstvo državne sigurnosti Demokratske Narodne Republike Koreje jedna je od vodećih institucija zaduženih za provedbu represivnih sigurnosnih politika Demokratske Narodne Republike Koreje, s naglaskom na utvrđivanju i suzbijanju političkog neslaganja, priljeva „subverzivnih” informacija iz inozemstva i svakog drugog ponašanja koje se smatra ozbiljnom političkom prijetnjom političkom sustavu i njegovu vodstvu.

                                                22.3.2021.

                                                Kao voditelj Ministarstva državne sigurnosti Jong Kyong-thaek odgovoran je za teška kršenja ljudskih prava u DNRK-u, posebice mučenje i drugo okrutno, neljudsko ili ponižavajuće postupanje ili kažnjavanje, izvansudska, prijeka ili proizvoljna pogubljenja i ubojstva, prisilni nestanak osoba te proizvoljna uhićenja ili pritvaranja, kao i raširen prisilni rad i seksualno nasilje nad ženama.

                                                10.

                                                RI Yong Gil
                                                (također poznat kao RI Yong Gi, RI Yo’ng-kil, YI Yo’ng-kil)

                                                리영길
                                                (korejski način pisanja)

                                                Funkcija(-e): Ministar socijalne sigurnosti Demokratske Narodne Republike Koreje
                                                Datum rođenja: 1955.
                                                Državljanstvo: sjevernokorejsko
                                                Spol: muški

                                                Ri Yong Gil ministar je socijalne sigurnosti Demokratske Narodne Republike Koreje od siječnja 2021. i bivši načelnik glavnog stožera Narodne armije Koreje (KPA) od 2018. do siječnja 2021.
                                                Ministarstvo socijalne sigurnosti Demokratske Narodne Republike Koreje (ranije poznato kao Ministarstvo narodne sigurnosti ili Ministarstvo javne sigurnosti) jedna je od vodećih institucija zaduženih za provedbu represivnih sigurnosnih politika Demokratske Narodne Republike Koreje, uključujući ispitivanje i kažnjavanje osoba koje „nezakonito” bježe iz Demokratske Narodne Republike Koreje. Osobito, preko svojeg Ureda za zatvorske ustanove Ministarstvo socijalne sigurnosti zaduženo je za vođenje zatvorskih kampova i radnih centara za kratkotrajno pritvaranje u kojima se zatvorenici/pritvorenici namjerno izgladnjuju te se prema njima na druge načine neljudski postupa.

                                                22.3.2021.

                                                Kao voditelj Ministarstva socijalne sigurnosti Ri Yong Gil odgovoran je za teška kršenja ljudskih prava u Demokratskoj Narodnoj Republici Koreji, posebice mučenje i drugo okrutno, neljudsko ili ponižavajuće postupanje ili kažnjavanje, izvansudska, prijeka ili proizvoljna pogubljenja i ubojstva, prisilni nestanak osoba i proizvoljna uhićenja ili pritvaranja, kao i raširen prisilni rad i seksualno nasilje nad ženama.
                                                Kao bivši načelnik glavnog stožera Narodne armije Koreje Ri Yong Gil također je odgovoran za raširena teška kršenja ljudskih prava koja je počinila Narodna armija Koreje.

                                                11.

                                                Mohammed Khalifa AL-KANI (također poznat kao Mohamed Khalifa Abderrahim Shaqaqi AL-KANI, Mohammed AL-KANI, Muhammad Omar AL-KANI)

                                                الكاني خليفة محمد (arapski način pisanja)

                                                Funkcija(-e): Vođa milicije Kaniyat
                                                Datum rođenja: 3.5.1979.
                                                Državljanstvo: libijsko
                                                Broj putovnice: F86JKFJF
                                                Spol: muški

                                                Mohammed Khalifa Al-Kani vođa je milicije Kaniyat, koja je imala kontrolu nad libijskim gradom Tarhuna od 2015. do lipnja 2020. Na toj funkciji nadgleda sve aktivnosti milicije Kaniyat. U svojstvu vođe milicije Kaniyat odgovoran je za teške povrede ljudskih prava u Libiji, posebice izvansudska pogubljenja i prisilne nestanke osoba u Tarhuni u razdoblju od 2015. do lipnja 2020.
                                                Mohammed Khalifa Al-Kani i milicija Kaniyat početkom lipnja 2020. pobjegli su iz Tarhune u istočnu Libiju. Nakon toga u Tarhuni je otkriveno više masovnih grobnica za koje je odgovornost pripisana miliciji Kaniyat.

                                                22.3.2021.

                                                12.

                                                Abderrahim AL-KANI (također poznat kao AL-KANI Abdul-Rahim, AL-KANI Abd-al-Rahim)

                                                الرحيم الكاني عبد (arapski način pisanja)

                                                Funkcija(-e): član milicije Kaniyat
                                                Datum rođenja: 7.9.1997.
                                                Državljanstvo: libijsko
                                                Broj putovnice: PH3854LY
                                                Broj osobne iskaznice: 119970331820
                                                Spol: muški

                                                Abderrahim Al-Kani ključni je član milicije Kaniyat i brat vođe milicije Kaniyat Mohammeda Khalife Al-Khanija. Milicija Kaniyat imala je kontrolu nad libijskim gradom Tarhuna od 2015. do lipnja 2020.
                                                Abderrahim Al-Kani je zadužen za unutarnju sigurnost za miliciju Kaniyat. U tom svojstvu odgovoran je za teške povrede ljudskih prava u Libiji, posebice izvansudska pogubljenja i prisilne nestanke osoba u Tarhuni u razdoblju od 2015. do lipnja 2020.

                                                22.3.2021.

                                                Abderrahim Al-Kani i milicija Kaniyat početkom lipnja 2020. pobjegli su iz Tarhune u istočnu Libiju. Nakon toga u Tarhuni je otkriveno više masovnih grobnica za koje je odgovornost pripisana miliciji Kaniyat.

                                                13.

                                                Aiub Vakhaevich KATAEV
                                                (također poznat kao Ayubkhan Vakhaevich KATAEV)

                                                Аюб Вахаевич КАТАЕВ (također poznat kao Аюбхан Вахаевич КАТАЕВ)
                                                (ruski način pisanja)

                                                Funkcija(-e): Načelnik odjela Ministarstva unutarnjih poslova Ruske Federacije u gradu Argun u Republici Čečeniji
                                                Datum rođenja: 1.12.1980. ili 1.12.1984.
                                                Državljanstvo: rusko
                                                Spol: muški

                                                Načelnik odjela Ministarstva unutarnjih poslova Ruske Federacije u gradu Argun u Republici Čečeniji.

                                                22.3.2021.

                                                U svojstvu načelnika odjela Ministarstva unutarnjih poslova Ruske Federacije u Argunu Aiub Kataev nadzire aktivnosti lokalnih agencija za državnu sigurnost i policijskih agencija. Na tom položaju osobno nadzire raširene i sustavne progone u Čečeniji, koji su započeli 2017. Represija je usmjerena protiv lezbijki, homoseksualaca, biseksualnih, transrodnih i interseksualnih (LGBTI) osoba, osoba za koje se smatra da pripadaju LGBTI skupinama, i drugih pojedinaca za koje se sumnja da su protivnici vođe Republike Čečenije Ramzana Kadirova. Aiub Kataev i snage pod njegovim zapovjedništvom odgovorni su za teška kršenja ljudskih prava u Rusiji, posebice mučenje i drugo okrutno, neljudsko ili ponižavajuće postupanje, kao i proizvoljna uhićenja i pritvaranja te izvansudska ili proizvoljna pogubljenja i ubojstva.

                                                Prema brojnim svjedocima, Aiub Kataev osobno je nadzirao mučenje pritvorenika te sudjelovao u tim mučenjima.

                                                14.

                                                Abuzaid (Abuzayed) Dzhandarovich VISMURADOV

                                                Абузайд Джандарович ВИСМУРАДОВ (ruski način pisanja)

                                                Funkcija(-e): Zapovjednik posebnog tima „Terek” u okviru jedinice za brzu reakciju, zamjenik premijera Republike Čečenije, neslužbeni tjelohranitelj vođe Republike Čečenije Ramzana Kadirova
                                                Datum rođenja: 24.12.1975.
                                                Mjesto rođenja: Akhmat-Yurt/Khosi-Yurt, nekadašnja Čečensko-Inguška Autnomna Sovjetska Socijalistička Republika (ASSR), sada Republika Čečenija (Ruska Federacija)
                                                Državljanstvo: rusko
                                                Spol: muški

                                                Zapovjednik tima „Terek” u okviru posebne jedinice za brzu reakciju, zamjenik premijera Republike Čečenije, neslužbeni tjelohranitelj vođe Republike Čečenije Ramzana Kadirova.
                                                Abuzaid Vismuradov zapovjednik je odreda „Terek” u okviru posebne jedinice za brzu reakciju od svibnja 2012. Na tom položaju osobno nadzire raširene i sustavne progone u Čečeniji, koji su započeli 2017. Represija je usmjerena protiv lezbijki, homoseksualaca, biseksualnih, transrodnih i interseksualnih (LGBTI) osoba, osoba za koje se smatra da pripadaju LGBTI skupinama i drugih pojedinaca za koje se sumnja da su protivnici vođe Republike Čečenije Ramzana Kadirova.

                                                22.3.2021.

                                                Abuzaid Vismuradov i jedinica „Terek” pod njegovim zapovjedništvom odgovorni su za teška kršenja ljudskih prava u Rusiji, posebice mučenje i drugo okrutno, neljudsko ili ponižavajuće postupanje, kao i proizvoljna uhićenja i pritvaranja te izvansudska i proizvoljna ubojstva i pogubljenja.
                                                Prema brojnim svjedocima, Abuzaid Vismuradov osobno je nadzirao mučenje pritvorenika te sudjelovao u tim mučenjima. Bliski je suradnik vođe Republike Čečenije Ramzana Kadirova, koji već godinama provodi kampanju represije protiv svojih političkih protivnika.

                                                15.

                                                Gabriel Moses LOKUJO

                                                -

                                                Funkcija(-e): General-bojnik Snaga narodne obrane Južnog Sudana (SSPDF)
                                                Državljanstvo: južnosudansko
                                                Spol: muški

                                                General-bojnik Snaga narodne obrane Južnog Sudana (SSPDF).
                                                Gabriel Moses Lokujo odgovoran je za teška kršenja ljudskih prava u Južnom Sudanu, posebice izvansudska, prijeka ili proizvoljna pogubljenja i ubojstva.
                                                U svibnju 2020. tri časnika Sudanske narodnooslobodilačke vojske u opoziciji (SPLA-IO) oteti su i pogubljeni po naredbi general-bojnika Lokuja.

                                                22.3.2021.”

                                                General-bojnik Lokujo u rujnu 2020. prebjegao je iz SPLA-IO-a u SSPDF i odgovoran je za sukobe koji su nastali u centru za obuku u gradu Moroto u južnoj Središnjoj Ekvatoriji i oko njega. Posljedica je toga da je tijekom posljednjeg tromjesečja 2020. na objema stranama prijavljeno više smrtnih slučajeva i ozljeda, a došlo je i do raseljavanja civila u području Kajo-Keji u državi Središnja Ekvatorija. Snage general-bojnika Lokujoa ostale su u području na kojem je prijavljeno više daljnjih sukoba, a sigurnost i zaštita civilnih zajednica i dalje je u opasnosti.

                        2.

                        Na popis pravnih osoba, subjekata i tijela naveden u odjeljku B. („Pravne osobe, subjekti i tijela”) dodaju se sljedeći unosi:

                                    Imena (transliteracija na latinično pismo)

                                    Imena

                                    Identifikacijski podaci

                                    Razlozi za uvrštavanje na popis

                                    Datum uvrštenja na popis

                                    „1.

                                    Xinjiang Production and Construction Corps Public Security Bureau

                                    新疆生产建设兵团公安局
                                    (kineski način pisanja)

                                    Adresa: 106 Guangming Road, Urumqi, Xinjiang Uyghur Autonomous Region (XUAR), Kina
                                    Telefon: +86 991 598 8114

                                    Ured za javnu sigurnost XPCC-a (The Xinjiang Production and Construction Corps (XPCC) Public Security Bureau) zadužen je za provedbu svih politika XPCC-a u vezi sa sigurnosnim pitanjima, uključujući upravljanje centrima za zadržavanje. XPCC je ekonomska i paravojna organizacija u državnom vlasništvu u kineskoj Autonomnoj ujgurskoj regiji Xinjiang koja izvršava administrativnu vlast i kontrolira ekonomske aktivnosti u Xinjiangu.

                                    22.3.2021.

                                    Kao organizacija zadužena za politike sigurnosti u XPCC-u, ured za javnu sigurnost XPCC-a odgovoran je za teška kršenja ljudskih prava u Kini, posebice masovna proizvoljna pritvaranja i ponižavajuće postupanje u odnosu na Ujgure i osobe koje su pripadnici drugih muslimanskih etničkih manjina, kao i za sustavna kršenja njihove slobode vjeroispovijesti ili uvjerenja, što je povezano, među ostalim, s programom masovnog nadzora, pritvaranja i indoktrinacije usmjerenim na muslimanske etničke manjine koji XPCC provodi.
                                    U sklopu navedenog programa XPCC iskorištava Ujgure i osobe iz drugih muslimanskih etničkih manjina kao prisilnu radnu snagu, posebice na poljima pamuka. Kao organizacija zadužena za politike sigurnosti u XPCC-u, ured za javnu sigurnost XPCC-a odgovoran je za sustavno iskorištavanje prisilnog rada.

                                    2.

                                    Central Public Prosecutor’s Office (također poznat kao Office of the Prosecutor of the Democratic People’s Republic of Korea (DPRK)

                                    조선민주주의인민공화국 중앙검찰소 (korejski način pisanja)

                                    Središnji ured javnog tužitelja (Central Public Prosecutor’s Office) institucija je koja nadzire sve kaznene postupke u Demokratskoj Narodnoj Republici Koreji, uključujući istragu, ispitivanje, istražni zatvor i suđenje.

                                    22.3.2021.

                                    Središnji ured javnog tužitelja upotrebljava se kako bi se kazneno gonile i kaznile osobe za političke prijestupe tijekom suđenja koja su u osnovi nepoštena. Ured također snosi institucijsku odgovornost za teška kršenja ljudskih prava u običnim zatvorima i centrima za ispitivanje i zadržavanje jer ne osigurava prava istražnih pritvorenika i osuđenih zatvorenika. U bliskoj suradnji s Ministarstvom državne sigurnosti i Ministarstvom socijalne sigurnosti odgovoran je i pruža legitimitet za teška kršenja ljudskih prava koja provodi sigurnosni aparat Demokratske Narodne Republike Koreje, posebice mučenje i drugo okrutno, neljudsko ili ponižavajuće postupanje ili kažnjavanje, izvansudska, prijeka ili proizvoljna pogubljenja i ubojstva, prisilne nestanke osoba i proizvoljna uhićenja ili pritvaranja.

                                    3.

                                    Kaniyat Militia (prijašnje alternativno ime 7th Brigade, Tarhuna 7th Brigade, Tarhuna Brigade) (također poznata kao 9th Brigade,Al-Kani Militia, Al-Kaniyat, Kani Brigade, Kaniat, Kaniyat, Kanyat)

                                    مليشيا كانيات (arapski način pisanja)

                                    Milicija Kaniyat libanonska je naoružana milicija koja je imala kontrolu u libijskom gradu Tarhuna od 2015. do lipnja 2020. Masovne grobnice za koje je odgovornost pripisana miliciji Kaniyat otkrivene su u Tarhuni nakon što je milicija pobjegla u istočnu Libiju u lipnju 2020. Milicija Kaniyat odgovorna je za teške povrede ljudskih prava, uključujući izvansudska ubojstva i prisilne nestanke osoba.

                                    22.3.2021.

                                    4.

                                    National Security Office (također poznat kao National Security Agency) of the Government of Eritrea

                                    -

                                    Pod vodstvom general-bojnika Abrahe Kassae

                                    Nacionalni ured za sigurnost eritrejske vlade (National Security Office (također poznat kao National Security Agency)) pod vodstvom je general-bojnika Abrahe Kassae i pod nadzorom ureda predsjednika. Nacionalni ured za sigurnost organiziran je u šest ureda, a svaki od njih podijeljen je u tri odsjeka zadužena za obavještajne podatke, uhićenja odnosno ispitivanja. Nacionalni ured za sigurnost odgovoran je za teška kršenja ljudskih prava u Eritreji, posebice proizvoljna uhićenja, izvansudska ubojstva, prisilne nestanke osoba i mučenja koja provode njihovi agenti.

                                    22.3.2021.”


title: Provedbena uredba Vijeća (EU) 2021/480 od 22. ožujka 2021. o provedbi Uredbe (EU) br. 401/2013 o mjerama ograničavanja u pogledu Mjanmara/Burme

text:
                  22.3.2021

                  HR

                  Službeni list Europske unije

                  LI 99/15

         PROVEDBENA UREDBA VIJEĆA (EU) 2021/480
         od 22. ožujka 2021.
         o provedbi Uredbe (EU) br. 401/2013 o mjerama ograničavanja u pogledu Mjanmara/Burme
         VIJEĆE EUROPSKE UNIJE,
         uzimajući u obzir Ugovor o funkcioniranju Europske unije,
         uzimajući u obzir Uredbu Vijeća (EU) br. 401/2013 od 2. svibnja 2013. o mjerama ograničavanja u pogledu Mjanmara/Burme i stavljanju izvan snage Uredbe (EZ) br. 194/2008 (1), a posebno njezin članak 4.i,
         uzimajući u obzir prijedlog Visokog predstavnika Unije za vanjske poslove i sigurnosnu politiku,
         budući da:

                     (1)

                     Vijeće je 2. svibnja 2013. donijelo Uredbu (EU) br. 401/2013.

                     (2)

                     Vijeće je 22. veljače 2021. usvojilo zaključke u kojima najoštrije osuđuje vojni udar izveden u Mjanmaru/Burmi 1. veljače 2021. Pozvalo je na smirivanje krize trenutnim okončanjem izvanrednog stanja, ponovnu uspostavu legitimne civilne vlade i otvaranje novoizabranog parlamenta.

                     (3)

                     Vijeće je također pozvalo vojne vlasti da puste na slobodu predsjednika, državnu savjetnicu i sve one koji su pritvoreni ili uhićeni u vezi s državnim udarom. Vijeće je inzistiralo na osiguravanju neometanih telekomunikacija, jamčenju slobode izražavanja, udruživanja i okupljanja i pristupa informacijama te poštovanju vladavine prava i ljudskih prava. Osudilo je vojnu i policijsku represiju nad mirnim prosvjednicima te pozvalo vlasti da pokažu krajnju suzdržanost, a sve strane da se suzdrže od nasilja, u skladu s međunarodnim pravom.

                     (4)

                     U zaključcima Vijeća istaknuta je spremnost Unije da donese mjere ograničavanja kao odgovor na vojni udar.

                     (5)

                     Nakon nasilnog gušenja mirnih prosvjeda diljem zemlje Visoki predstavnik Unije za vanjske poslove i sigurnosnu politiku osudio je 28. veljače 2021. brutalnu represiju i pozvao vojne vlasti da odmah prekinu uporabu sile protiv civila i stanovništvu omoguće pravo na slobodu izražavanja i okupljanja.

                     (6)

                     U tom kontekstu i s obzirom na to da se teško stanje u Mjanmaru/Burmi nastavlja, 11 osoba trebalo bi uvrstiti na popis fizičkih i pravnih osoba, subjekata i tijela koji podliježu mjerama ograničavanja naveden u Prilogu IV. Uredbi (EU) br. 401/2013.

                     (7)

                     Prilog IV. Uredbi (EU) br. 401/2013 trebalo bi stoga na odgovarajući način izmijeniti,

               DONIJELO JE OVU UREDBU:

            Članak 1.
            Prilog IV. Uredbi (EU) br. 401/2013 mijenja se kako je navedeno u Prilogu ovoj Uredbi.

            Članak 2.
            Ova Uredba stupa na snagu na dan objave u Službenom listu Europske unije.

            Ova je Uredba u cijelosti obvezujuća i izravno se primjenjuje u svim državama članicama.
            Sastavljeno u Bruxellesu 22. ožujka 2021.

                  Za Vijeće

                  Predsjednik

               J. BORRELL FONTELLES

            (1)  SL L 121, 3.5.2013., str. 1.

            PRILOG
            Sljedeće osobe dodaju se na popis fizičkih i pravnih osoba, subjekata i tijela naveden u Prilogu IV. Uredbi (EU) br. 401/2013:

                           Ime

                           Identifikacijski podaci

                           Obrazloženje

                           Datum uvrštenja na popis

                           „15.

                           Min Aung Hlaing

                           Datum rođenja: 3. srpnja 1956.
                           Mjesto rođenja: Tavoy, Mjanmar/Burma
                           Državljanstvo: Mjanmar
                           Nacionalni identifikacijski broj: 12/SAKHANA(N)020199
                           Spol: muški

                           Min Aung Hlaing vrhovni je zapovjednik oružanih snaga Mjanmara (Tatmadaw) od 2011. Predsjednik je Državnog upravnog vijeća i član Nacionalnog vijeća obrane i sigurnosti.
                           Oružane snage Mjanmara (Tatmadaw) pod vodstvom vrhovnog zapovjednika Min Aung Hlainga izvele su 1. veljače 2021. državni udar u Mjanmaru/Burmi odbacujući rezultate izbora održanih 8. studenoga 2020. i svrgavanjem demokratski izabrane vlade. U sklopu državnog udara potpredsjednik Myint Swe, koji obnaša funkciju vršitelja dužnosti predsjednika, proglasio je 1. veljače izvanredno stanje te je zakonodavnu, izvršnu i sudsku vlast države prenio na vrhovnog zapovjednika obrambenih snaga generala Min Aung Hlainga. S ciljem izvršavanja tih ovlasti 2. veljače uspostavljeno je Državno upravno vijeće, čime je demokratski izabrana vlada spriječena u izvršavanju svojeg mandata.

                           22.3.2021.

                           Koncentriranjem svih vlasti i kao predsjednik Državnog upravnog vijeća, vrhovni zapovjednik Min Aung Hlaing bio je izravno uključen u donošenje odluka koje se odnose na državne funkcije i snosi za njih odgovornost te je stoga odgovoran za potkopavanje demokracije i vladavine prava u Mjanmaru/Burmi.
                           Osim toga, Državno upravno vijeće donijelo je odluke kojima se ograničavaju pravo na slobodu izražavanja, uključujući pristup informacijama, i pravo na slobodu mirnog okupljanja. Vojne snage i vlasti koje djeluju pod kontrolom Državnog upravnog vijeća od 1. veljače 2021. počinile su teška kršenja ljudskih prava, ubijanjem civilnih i nenaoružanih prosvjednika, ograničavanjem slobode okupljanja i izražavanja, među ostalim ograničavanjem pristupa internetu te putem proizvoljnih uhićenja i pritvaranja oporbenih čelnika i protivnika državnog udara.
                           Kao predsjednik Državnog upravnog vijeća vrhovni zapovjednik Min Aung Hlaing izravno je odgovoran za te represivne odluke i za teška kršenja ljudskih prava.

                           Ujedinjeni narodi i međunarodne organizacije civilnog društva izvijestili su 2018. o teškim kršenjima ljudskih prava i teškim kršenjima međunarodnog humanitarnog prava na području saveznih država Kachin, Rakhine i Shan protiv naroda Rohindže, koja su počinile vojne i policijske snage od 2011. te su zaključili da se mnoga od tih kršenja smatraju najtežim zločinima na temelju međunarodnog prava. Kao vrhovni zapovjednik Tatmadawa od 2011. Min Aung Hlaing izravno je odgovoran za ta teška kršenja i povrede prava.

                           16.

                           Myint Swe

                           Datum rođenja: 24. svibnja 1951.
                           Državljanstvo: Mjanmar
                           Spol: muški

                           General pukovnik Myint Swe član je oružanih snaga Mjanmara (Tatmadaw) te je bio imenovan potpredsjednikom od strane Tatmadawa do 1. veljače 2021. Tog je dana Myint Swe s ostalim članovima Tatmadawa sudjelovao na sastanku Nacionalnog vijeća obrane i sigurnosti. Sastanak Nacionalnog vijeća obrane i sigurnosti bio je neustavan jer na njemu nisu bili nazočni civilni članovi. Tijekom tog sastanka Myint Swe proglašen je vršiteljem dužnosti predsjednika. Potom je Myint Swe proglasio izvanredno stanje i predao zakonodavnu, izvršnu i sudsku vlast države vrhovnom zapovjedniku obrambenih snaga Min Aung Hlaingu. Prekršen je postupak za proglašenje izvanrednog stanja jer prema Ustavu samo predsjednik ima ovlasti za proglašenje izvanrednog stanja.
                           Prihvaćanjem svojeg imenovanja vršiteljem dužnosti predsjednika i prijenosom zakonodavne, izvršne i sudske vlasti na vrhovnog zapovjednika, Myint Swe doprinio je svrgavanju demokratski izabrane vlade te je stoga odgovoran za potkopavanje demokracije i vladavine prava u Mjanmaru/Burmi.

                           22.3.2021.

                           17.

                           Soe Win

                           Datum rođenja: 1. ožujka 1960.
                           Državljanostvo: Mjanmar
                           Spol: muški

                           Soe Win zamjenik je vrhovnog zapovjednika oružanih snaga Mjanmara (Tatmadaw) od 2011. Potpredsjednik je Državnog upravnog vijeća i Nacionalnog vijeća obrane i sigurnosti.
                           Oružane snage Mjanmara (Tatmadaw) pod vodstvom vrhovnog zapovjednika Min Aung Hlainga izvele su 1. veljače 2021. državni udar u Mjanmaru odbacujući rezultate izbora održanih 8. studenoga 2020. i svrgavanjem demokratski izabrane vlade. U sklopu državnog udara potpredsjednik Myint Swe, koji obnaša funkciju vršitelja dužnosti predsjednika, proglasio je 1. veljače izvanredno stanje te je zakonodavnu, izvršnu i sudsku vlast države prenio na vrhovnog zapovjednika obrambenih snaga generala Min Aung Hlainga. S ciljem izvršavanja tih ovlasti 2. veljače uspostavljeno je Državno upravno vijeće, čime je demokratski izabrana vlada spriječena u izvršavanju svojeg mandata.

                           22.3.2021.

                           Kao potpredsjednik Državnog upravnog vijeća, zamjenik vrhovnog zapovjednika Soe Win izravno je uključen u donošenje odluka koje se odnose na državne funkcije i snosi za njih odgovornost te je stoga odgovoran za potkopavanje demokracije i vladavine prava u Mjanmaru/Burmi.
                           Osim toga, Državno upravno vijeće donijelo je odluke kojima se ograničavaju pravo na slobodu izražavanja, uključujući pristup informacijama, i pravo na slobodu mirnog okupljanja. Vojne snage i vlasti koje djeluju pod kontrolom Državnog upravnog vijeća od 1. veljače 2021. počinile su teška kršenja ljudskih prava, ubijanjem civilnih i nenaoružanih prosvjednika, ograničavanjem slobode okupljanja i izražavanja, među ostalim ograničavanjem pristupa internetu te putem proizvoljnih uhićenja i pritvaranja oporbenih čelnika i protivnika državnog udara.
                           Kao potpredsjednik Državnog upravnog vijeća i zamjenik vrhovnog zapovjednika Soe Win izravno je odgovoran za te represivne odluke i za teška kršenja ljudskih prava.

                           Ujedinjeni narodi i međunarodne organizacije civilnog društva izvijestili su 2018. o teškim kršenjima ljudskih prava i teškim kršenjima međunarodnog humanitarnog prava na području saveznih država Kachin, Rakhine i Shan protiv naroda Rohindže, koja su počinile vojne i policijske snage od 2011. te su zaključili da se mnoga od tih kršenja smatraju najtežim zločinima na temelju međunarodnog prava. Kao zamjenik vrhovnog zapovjednika Tatmadawa od 2011. Soe Win izravno je odgovoran za ta teška kršenja i povrede prava Rohindža.

                           18.

                           Sein Win

                           Datum rođenja: 24. srpnja 1956.
                           Mjesto rođenja: Pyin Oo Lwin, Mjanmar/Burma
                           Državljanstvo: Mjanmar
                           Spol: muški

                           General pukovnik Sein Win član je Tatmadawa i bivši ministar obrane (od 24. kolovoza 2015. do 1. veljače 2021.). Zajedno s ostalim članovima Tatmadawa 1. veljače sudjelovao je na sastanku Nacionalnog vijeća obrane i sigurnosti. Sastanak Nacionalnog vijeća obrane i sigurnosti bio je neustavan jer na njemu nisu bili nazočni civilni članovi. Tijekom tog sastanka Myint Swe proglašen je vršiteljem dužnosti predsjednika. Potom je Myint Swe proglasio izvanredno stanje i predao zakonodavnu, izvršnu i sudsku vlast države vrhovnom zapovjedniku obrambenih snaga Min Aung Hlaingu. Prekršen je postupak za proglašenje izvanrednog stanja jer prema Ustavu samo predsjednik ima ovlasti za proglašenje izvanrednog stanja.
                           Svojim sudjelovanjem na sastanku Nacionalnog vijeća obrane i sigurnosti tijekom kojeg je odlučeno da se proglasi izvanredno stanje te da se zakonodavna, izvršna i sudska vlast države preda vrhovnom zapovjedniku obrambenih snaga, Sein Win je doprinio odbacivanju rezultata izbora održanih 8. studenoga 2020. i svrgavanju demokratski izabrane vlade. Odgovoran je stoga za potkopavanje demokracije i vladavine prava u Mjanmaru/Burmi.

                           22.3.2021.

                           Ujedinjeni narodi i međunarodne organizacije civilnog društva izvijestili su 2018. o teškim kršenjima ljudskih prava i teškim kršenjima međunarodnog humanitarnog prava na području saveznih država Kachin, Rakhine i Shan protiv naroda Rohindže, koja su počinile vojne i policijske snage od 2011. te su zaključili da se mnoga od tih kršenja smatraju najtežim zločinima na temelju međunarodnog prava. Kao ministar obrane od 24. kolovoza 2015. do 1. veljače 2021. Sein Win odgovoran je za ta teška kršenja i povrede prava Rohindža.

                           19.

                           Thein Soe
                           (također poznat kao U Thein Soe)

                           Datum rođenja: 23. siječnja 1952.
                           Mjesto rođenja: Kani, Mjanmar/Burma
                           Državljanstvo: Mjanmar
                           Spol: muški

                           Thein Soe imenovan je predsjednikom izbornog povjerenstva Unije Mjanmara 2. veljače 2021. Prihvaćanjem svojeg imenovanja nakon vojnog udara 1. veljače 2021. i svojim djelovanjem na funkciji predsjednika izbornog povjerenstva Unije Mjanmara, osobito poništenjem rezultata izbora bez ikakvih dokaza o prijevari, Thein Soe bio je izravno uključen u djelovanja kojima se potkopava demokracija i vladavina prava u Mjanmaru.

                           22.3.2021.

                           20.

                           Mya Tun Oo

                           Datum rođenja: 4. ili 5. svibnja 1961.
                           Državljanstvo: Mjanmar
                           Spol: muški

                           General Mya Tun Oo član je oružanih snaga Mjanmara (Tatmadaw). Imenovan je ministrom obrane 1. veljače 2021. i član je Državnog upravnog vijeća.
                           Oružane snage Mjanmara (Tatmadaw) pod vodstvom vrhovnog zapovjednika Min Aung Hlainga izvele su 1. veljače 2021. državni udar u Mjanmaru odbacujući rezultate izbora održanih 8. studenoga 2020. i svrgavanjem demokratski izabrane vlade. U sklopu državnog udara potpredsjednik Myint Swe, koji obnaša funkciju vršitelja dužnosti predsjednika, proglasio je 1. veljače izvanredno stanje te je zakonodavnu, izvršnu i sudsku vlast države prenio na vrhovnog zapovjednika obrambenih snaga generala Min Aung Hlainga. S ciljem obavljanja tih vlasti 2. veljače uspostavljeno je Državno upravno vijeće, čime je demokratski izabrana vlada spriječena u izvršavanju svojeg mandata.
                           Kao član Državnog upravnog vijeća general Mya Tun Oo izravno je uključen u donošenje odluka koje se odnose na državne funkcije i snosi za njih odgovornost te je stoga odgovoran za potkopavanje demokracije i vladavine prava u Mjanmaru/Burmi.

                           22.3.2021.

                           Osim toga, Državno upravno vijeće donijelo je odluke kojima se ograničavaju pravo na slobodu izražavanja, uključujući pristup informacijama, i pravo na slobodu mirnog okupljanja. Vojne snage i vlasti koje djeluju pod kontrolom Državnog upravnog vijeća od 1. veljače 2021. počinile su teška kršenja ljudskih prava, ubijanjem civilnih i nenaoružanih prosvjednika, ograničavanjem slobode okupljanja i izražavanja, među ostalim ograničavanjem pristupa internetu te putem proizvoljnih uhićenja i pritvaranja oporbenih čelnika i protivnika državnog udara.
                           Kao član Državnog upravnog vijeća general Mya Tun Oo izravno je odgovoran za te represivne odluke i za teška kršenja ljudskih prava.
                           Ujedinjeni narodi i međunarodne organizacije civilnog društva izvijestili su 2018. o teškim kršenjima ljudskih prava i teškim kršenjima međunarodnog humanitarnog prava na području saveznih država Kachin, Rakhine i Shan protiv naroda Rohindže, koja su počinile vojne i policijske snage od 2011. te su zaključili da se mnoga od tih kršenja smatraju najtežim zločinima na temelju međunarodnog prava. Od kolovoza 2016. do svojeg imenovanja ministrom obrane Mya Tun Oo obnašao je dužnost načelnika glavnog stožera oružanih snaga Mjanmara (Tatmadaw), što je treća najviša funkcija u Tatmadawu. U tom je svojstvu nadgledao vojne operacije koje su se provodile u državi Rakhine i koordinirao razne oružane snage, među ostalim kopnene snage, mornaricu i zrakoplovstvo te upotrebu artiljerije. Stoga je odgovoran za niz teških povreda i kršenja prava Rohindža.

                           21.

                           Dwe Aung Lin

                           Datum rođenja:
                           31. svibnja 1962.
                           Državljanstvo: Mjanmar
                           Spol: muški

                           General pukovnik Dwe Aung Lin član je oružanih snaga Mjanmara (Tatmadaw) i tajnik Državnog upravnog vijeća.
                           Oružane snage Mjanmara (Tatmadaw) pod vodstvom vrhovnog zapovjednika Min Aung Hlainga izvele su 1. veljače 2021. državni udar u Mjanmaru odbacujući rezultate izbora održanih 8. studenoga 2020. i svrgavanjem demokratski izabrane vlade. U sklopu državnog udara potpredsjednik Myint Swe, koji obnaša funkciju vršitelja dužnosti predsjednika, proglasio je 1. veljače izvanredno stanje te je zakonodavnu, izvršnu i sudsku vlast države prenio na vrhovnog zapovjednika obrambenih snaga generala Min Aung Hlainga. S ciljem izvršavanja tih ovlasti 2. veljače uspostavljeno je Državno upravno vijeće, čime je demokratski izabrana vlada spriječena u izvršavanju svojeg mandata.
                           General pukovnik Dwe Aung Lin imenovan je tajnikom Državnog upravnog vijeća 2. veljače 2021. te je izdavao zapovijedi u ime tog tijela. Među ostalim, zapovjedio je razrješenje pojedinaca s funkcija na koje ih je postavila legalno izabrana vlada te postavio nove članove mjanmarskog izbornog povjerenstva.
                           Kao član i tajnik Državnog upravnog vijeća general pukovnik Dwe Aung Lin izravno je uključen u donošenje odluka koje se odnose na državne funkcije i snosi za njih odgovornost te je stoga odgovoran za potkopavanje demokracije i vladavine prava u Mjanmaru/Burmi.

                           22.3.2021.

                           Osim toga, Državno upravno vijeće donijelo je odluke kojima se ograničavaju pravo na slobodu izražavanja, uključujući pristup informacijama, i pravo na slobodu mirnog okupljanja. Vojne snage i vlasti koje djeluju pod kontrolom Državnog upravnog vijeća od 1. veljače 2021. počinile su teška kršenja ljudskih prava, ubijanjem civilnih i nenaoružanih prosvjednika, ograničavanjem slobode okupljanja i izražavanja, među ostalim ograničavanjem pristupa internetu te putem proizvoljnih uhićenja i pritvaranja oporbenih čelnika i protivnika državnog udara.
                           Kao član i tajnik Državnog upravnog vijeća general pukovnik Dwe Aung Lin izravno je odgovoran za te represivne odluke i za teška kršenja ljudskih prava.

                           22.

                           Ye Win Oo

                           Datum rođenja: 21. veljače 1966.
                           Državljanstvo: Mjanmar
                           Spol: muški

                           General pukovnik Ye Win Oo član je oružanih snaga Mjanmara (Tatmadaw) i zajednički tajnik Državnog upravnog vijeća.
                           Oružane snage Mjanmara (Tatmadaw) pod vodstvom vrhovnog zapovjednika Min Aung Hlainga izvele su 1. veljače 2021. državni udar u Mjanmaru odbacujući rezultate izbora održanih 8. studenoga 2020. i svrgavanjem demokratski izabrane vlade. U sklopu državnog udara potpredsjednik Myint Swe, koji obnaša funkciju vršitelja dužnosti predsjednika, proglasio je 1. veljače izvanredno stanje te je zakonodavnu, izvršnu i sudsku vlast države prenio na vrhovnog zapovjednika obrambenih snaga generala Min Aung Hlainga. S ciljem izvršavanja tih ovlasti 2. veljače uspostavljeno je Državno upravno vijeće, čime je demokratski izabrana vlada spriječena u izvršavanju svojeg mandata.

                           22.3.2021.

                           General pukovnik Ye Win Oo imenovan je zajedničkim tajnikom Državnog upravnog vijeća 2. veljače 2021. Kao član i zajednički tajnik Državnog upravnog vijeća general pukovnik Ye Win Oo izravno je uključen u donošenje odluka koje se odnose na državne funkcije i snosi za njih odgovornost te je stoga odgovoran za potkopavanje demokracije i vladavine prava u Mjanmaru/Burmi.
                           Osim toga, Državno upravno vijeće donijelo je odluke kojima se ograničavaju pravo na slobodu izražavanja, uključujući pristup informacijama, i pravo na slobodu mirnog okupljanja. Mjanmarske sigurnosne snage, koje djeluju pod kontrolom Državnog upravnog vijeća, od 1. veljače 2021. počinile su teška kršenja ljudskih prava, ubijanjem civilnih i nenaoružanih prosvjednika, ograničavanjem slobode okupljanja i izražavanja, među ostalim ograničavanjem pristupa internetu te putem proizvoljnih uhićenja i pritvaranja oporbenih čelnika i protivnika državnog udara.
                           Kao član i zajednički tajnik Državnog upravnog vijeća general pukovnik Ye Win Oo izravno je odgovoran za te represivne odluke i za teška kršenja ljudskih prava.

                           23.

                           Maung Maung Kyaw

                           Datum rođenja: 23. srpnja 1964.
                           Državljanstvo: Mjanmar
                           Spol: muški

                           General Maung Maung Kyaw član je oružanih snaga Mjanmara (Tatmadaw) i Državnog upravnog vijeća.
                           Oružane snage Mjanmara (Tatmadaw) pod vodstvom vrhovnog zapovjednika Min Aung Hlainga izvele su 1. veljače 2021. državni udar u Mjanmaru odbacujući rezultate izbora održanih 8. studenoga 2020. i svrgavanjem demokratski izabrane vlade. U sklopu državnog udara potpredsjednik Myint Swe, koji obnaša funkciju vršitelja dužnosti predsjednika, proglasio je 1. veljače izvanredno stanje te je zakonodavnu, izvršnu i sudsku vlast države prenio na vrhovnog zapovjednika obrambenih snaga generala Min Aung Hlainga. S ciljem izvršavanja tih ovlasti 2. veljače uspostavljeno je Državno upravno vijeće, čime je demokratski izabrana vlada spriječena u izvršavanju svojeg mandata.
                           Kao član Državnog upravnog vijeća general Maung Maung Kyaw izravno je uključen u donošenje odluka koje se odnose na državne funkcije i snosi za njih odgovornost te je stoga odgovoran za potkopavanje demokracije i vladavine prava u Mjanmaru/Burmi.

                           22.3.2021.

                           Osim toga, Državno upravno vijeće donijelo je odluke kojima se ograničavaju pravo na slobodu izražavanja, uključujući pristup informacijama, i pravo na slobodu mirnog okupljanja. Vojne snage i vlasti koje djeluju pod kontrolom Državnog upravnog vijeća od 1. veljače 2021. počinile su teška kršenja ljudskih prava, ubijanjem civilnih i nenaoružanih prosvjednika, ograničavanjem slobode okupljanja i izražavanja, među ostalim ograničavanjem pristupa internetu te putem proizvoljnih uhićenja i pritvaranja oporbenih čelnika i protivnika državnog udara.
                           Kao član Državnog upravnog vijeća general Maung Maung Kyaw izravno je odgovoran za te represivne odluke i za teška kršenja ljudskih prava.

                           24.

                           Moe Myint Tun

                           Datum rođenja: 24. svibnja 1968.
                           Državljanstvo: Mjanmar
                           Spol: muški

                           General pukovnik Moe Myint Tun član je oružanih snaga Mjanmara (Tatmadaw) i Državnog upravnog vijeća.
                           Oružane snage Mjanmara (Tatmadaw) pod vodstvom vrhovnog zapovjednika Min Aung Hlainga izvele su 1. veljače 2021. državni udar u Mjanmaru odbacujući rezultate izbora održanih 8. studenoga 2020. i svrgavanjem demokratski izabrane vlade. U sklopu državnog udara potpredsjednik Myint Swe, koji obnaša funkciju vršitelja dužnosti predsjednika, proglasio je 1. veljače izvanredno stanje te je zakonodavnu, izvršnu i sudsku vlast države prenio na vrhovnog zapovjednika obrambenih snaga generala Min Aung Hlainga. S ciljem obavljanja tih vlasti 2. veljače uspostavljeno je Državno upravno vijeće, čime je demokratski izabrana vlada spriječena u izvršavanju svojeg mandata.
                           Kao član Državnog upravnog vijeća general pukovnik Moe Myint Tun izravno je uključen u donošenje odluka koje se odnose na državne funkcije i snosi za njih odgovornost te je stoga odgovoran za potkopavanje demokracije i vladavine prava u Mjanmaru/Burmi.

                           22.3.2021.

                           Osim toga, Državno upravno vijeće donijelo je odluke kojima se ograničavaju pravo na slobodu izražavanja, uključujući pristup informacijama, i pravo na slobodu mirnog okupljanja. Vojne snage i vlasti koje djeluju pod kontrolom Državnog upravnog vijeća od 1. veljače 2021. počinile su teška kršenja ljudskih prava, ubijanjem civilnih i nenaoružanih prosvjednika, ograničavanjem slobode okupljanja i izražavanja, među ostalim ograničavanjem pristupa internetu te putem proizvoljnih uhićenja i pritvaranja oporbenih čelnika i protivnika državnog udara.
                           Kao član Državnog upravnog vijeća general pukovnik Moe Myint Tun izravno je odgovoran za te represivne odluke i za teška kršenja ljudskih prava.
                           Ujedinjeni narodi i međunarodne organizacije civilnog društva izvijestili su 2018. o teškim kršenjima ljudskih prava i teškim kršenjima međunarodnog humanitarnog prava na području saveznih država Kachin, Rakhine i Shan protiv naroda Rohindže, koja su počinile vojne i policijske snage od 2011. te su zaključili da se mnoga od tih kršenja smatraju najtežim zločinima na temelju međunarodnog prava. General pukovnik Moe Myint Tun bio je zapovjednik Ureda za posebne operacije (BSO)-6 i načelnik glavnog stožera (vojske) oružanih snaga Mjanmara (Tatmadaw) do 2019. U tom svojstvu nadzirao je vojne operacije u državi Rakhine. Stoga je odgovoran za niz teških povreda i kršenja prava Rohindža.

                           25.

                           Than Hlaing

                           Datum rođenja:
                           Državljanstvo: Mjanmar
                           Spol: muški

                           General pukovnik Than Hlaing član je oružanih snaga Mjanmara (Tatmadaw). Imenovan je zamjenikom ministra unutarnjih poslova i načelnikom policije 2. veljače 2021.
                           Oružane snage Mjanmara (Tatmadaw) pod vodstvom vrhovnog zapovjednika Min Aung Hlainga izvele su 1. veljače 2021. državni udar u Mjanmaru odbacujući rezultate izbora održanih 8. studenoga 2020. i svrgavanjem demokratski izabrane vlade. U sklopu državnog udara potpredsjednik Myint Swe, koji obnaša funkciju vršitelja dužnosti predsjednika, proglasio je 1. veljače izvanredno stanje te je zakonodavnu, izvršnu i sudsku vlast države prenio na vrhovnog zapovjednika obrambenih snaga generala Min Aung Hlainga. S ciljem izvršavanja tih ovlasti 2. veljače uspostavljeno je Državno upravno vijeće, čime je demokratski izabrana vlada spriječena u izvršavanju svojeg mandata.
                           General pukovnik Than Hlaing, kojega je imenovalo Državno upravno vijeće, sudjeluje u djelovanjima i politikama kojima se podrivaju demokracija i vladavina prava u Mjanmaru/Burmi te djelovanjima kojima se ugrožavaju mir, sigurnost i stabilnost u Mjanmaru/Burmi.

                           22.3.2021.”

                           Osim toga, policijske snage pod nadzorom generala pukovnika Thana Hlainga od 1. veljače 2021. počinile su teška kršenja ljudskih prava, ubijanjem civilnih i nenaoružanih prosvjednika, ograničavanjem slobode okupljanja i izražavanja, proizvoljnim uhićenjima i pritvaranjem oporbenih čelnika i protivnika državnog udara. Kao zamjenik ministra unutarnjih poslova i načelnik policije general pukovnik Than Hlaing izravno je odgovoran za donošenje odluka koje se odnose na represivne politike i djela nasilja koje je policija počinila nad mirnim prosvjednicima te je stoga odgovoran za teška kršenja ljudskih prava u Mjanmaru/Burmi.


title: Provedbena uredba Komisije (EU) 2021/484 оd 16. ožujka 2021. o odobrenju manje izmjene specifikacije za naziv upisan u registar zaštićenih oznaka izvornosti i zaštićenih oznaka zemljopisnog podrijetla „Burrata di Andria” (ZOZP)

text:
                  23.3.2021

                  HR

                  Službeni list Europske unije

                  L 100/1

         PROVEDBENA UREDBA KOMISIJE (EU) 2021/484
         оd 16. ožujka 2021.
         o odobrenju manje izmjene specifikacije za naziv upisan u registar zaštićenih oznaka izvornosti i zaštićenih oznaka zemljopisnog podrijetla „Burrata di Andria” (ZOZP)
         EUROPSKA KOMISIJA,
         uzimajući u obzir Ugovor o funkcioniranju Europske unije,
         uzimajući u obzir Uredbu (EU) br. 1151/2012 Europskog parlamenta i Vijeća od 21. studenoga 2012. o sustavima kvalitete za poljoprivredne i prehrambene proizvode (1), a posebno njezin članak 52. stavak 2. drugi podstavak,
         budući da:

                     (1)

                     U skladu s člankom 53. stavkom 1. prvim podstavkom Uredbe (EU) br. 1151/2012, Komisija je ispitala zahtjev Italije za odobrenje izmjene specifikacije za zaštićenu oznaku izvornosti „Burrata di Andria”, registriranu u skladu s Provedbenom uredbom Komisije (EU) 2016/2103 (2).

                     (2)

                     Budući da predmetna izmjena nije manja u smislu članka 53. stavka 2. Uredbe (EU) br. 1151/2012, Komisija je u skladu s člankom 50. stavkom 2. točkom (a) te Uredbe objavila zahtjev za izmjenu u Službenom listu Europske unije (3).

                     (3)

                     Budući da Komisiji nije dostavljen ni jedan prigovor u smislu članka 51. Uredbe (EU) br. 1151/2012, izmjenu specifikacije potrebno je odobriti,

               DONIJELA JE OVU UREDBU:

            Članak 1.
            Odobrava se izmjena specifikacije objavljena u Službenom listu Europske unije povezana s nazivom „Burrata di Andria” (ZOZP).

            Članak 2.
            Ova Uredba stupa na snagu dvadesetog dana od dana objave u Službenom listu Europske unije.

            Ova je Uredba u cijelosti obvezujuća i izravno se primjenjuje u svim državama članicama.
            Sastavljeno u Bruxellesu 16. ožujka 2021.

                  Za Komisiju,

                  u ime predsjednice,

               Janusz WOJCIECHOWSKI

                  Član Komisije

            (1)  SL L 343, 14.12.2012., str. 1.

            (2)  Provedbena uredba Komisije (EU) 2016/2103 od 21. studenoga 2016. o upisu naziva u registar zaštićenih oznaka izvornosti i zaštićenih oznaka zemljopisnog podrijetla (Burrata di Andria (ZOZP)) (SL L 327, 2.12.2016., str. 16.).

            (3)  SL C 408, 27.11.2020., str. 9.


title: Provedbena uredba Komisije (EU) 2021/506 оd 23. ožujka 2021. o odobrenju metanetiola kao dodatka hrani za sve životinjske vrste (Tekst značajan za EGP)

text:
                  24.3.2021

                  HR

                  Službeni list Europske unije

                  L 102/4

         PROVEDBENA UREDBA KOMISIJE (EU) 2021/506
         оd 23. ožujka 2021.
         o odobrenju metanetiola kao dodatka hrani za sve životinjske vrste
         (Tekst značajan za EGP)
         EUROPSKA KOMISIJA,
         uzimajući u obzir Ugovor o funkcioniranju Europske unije,
         uzimajući u obzir Uredbu (EZ) br. 1831/2003 Europskog parlamenta i Vijeća od 22. rujna 2003. o dodacima hrani za životinje (1), a posebno njezin članak 9. stavak 2.,
         budući da:

                     (1)

                     Uredbom (EZ) br. 1831/2003 predviđeno je odobravanje dodataka hrani za životinje te osnove i postupci za izdavanje tog odobrenja. Člankom 10. stavkom 2. te uredbe predviđena je ponovna procjena dodataka odobrenih u skladu s Direktivom Vijeća 70/524/EEZ (2).

                     (2)

                     U skladu s Direktivom 70/524/EEZ metanetiol je odobren bez vremenskog ograničenja kao dodatak hrani za sve životinjske vrste. Taj je dodatak nakon toga unesen u registar dodataka hrani za životinje kao postojeći proizvod u skladu s člankom 10. stavkom 1. točkom (b) Uredbe (EZ) br. 1831/2003.

                     (3)

                     U skladu s člankom 10. stavkom 2. Uredbe (EZ) br. 1831/2003 u vezi s njezinim člankom 7. podnesen je zahtjev za ponovnu procjenu metanetiola kao dodatka hrani za sve životinjske vrste.

                     (4)

                     Podnositelj zahtjeva zatražio je da se taj dodatak razvrsta u kategoriju dodataka „osjetilni dodaci” i u funkcionalnu skupinu „aromatske tvari”. Uz navedeni zahtjev priloženi su podaci i dokumenti propisani člankom 7. stavkom 3. Uredbe (EZ) br. 1831/2003.

                     (5)

                     Europska agencija za sigurnost hrane („Agencija”) u svojim je mišljenjima od 17. travnja 2013. (3) i 30. rujna 2020. (4) zaključila da metanetiol u predloženim uvjetima uporabe nema štetan učinak na zdravlje životinja, ljudi ni na okoliš. Zaključila je i da bi se taj dodatak trebao smatrati nadražujućim za kožu, oči i dišni sustav, a ne mogu se donijeti zaključci o izazivanju preosjetljivosti u dodiru s kožom. Stoga Komisija smatra da bi trebalo poduzeti odgovarajuće mjere zaštite kako bi se spriječili štetni učinci na zdravlje ljudi, ponajprije na zdravlje korisnikâ tog dodatka. Agencija smatra da ne postoji potreba za posebnim zahtjevima za praćenje nakon stavljanja na tržište. Isto tako, potvrdila je izvješće o metodama analize dodatka hrani za životinje koje je dostavio referentni laboratorij osnovan Uredbom (EZ) br. 1831/2003.

                     (6)

                     Procjena metanetiola pokazala je da su ispunjeni uvjeti za odobrenje iz članka 5. Uredbe (EZ) br. 1831/2003. U skladu s tim trebalo bi odobriti uporabu metanetiola kako je navedeno u Prilogu ovoj Uredbi.

                     (7)

                     U cilju bolje kontrole trebalo bi predvidjeti ograničenja i uvjete. Budući da ne postoje sigurnosni razlozi zbog kojih bi bilo potrebno utvrditi najveću dopuštenu količinu te uzimajući u obzir ponovnu procjenu koju je provela Agencija, na etiketi dodatka trebala bi biti navedena preporučena količina. Ako je taj udio premašen, na etiketi premiksa trebalo bi navesti određene informacije.

                     (8)

                     Činjenica da dotična tvar nije odobrena za uporabu kao aroma u vodi za piće ne isključuje njezinu uporabu u krmnoj smjesi koja se daje putem vode.

                     (9)

                     Budući da ne postoje sigurnosni razlozi zbog kojih bi izmjene uvjeta izdavanja odobrenja za metanetiol bilo potrebno odmah primjenjivati, primjereno je zainteresiranim stranama omogućiti prijelazno razdoblje kako bi se pripremile za ispunjavanje novih zahtjeva koji proizlaze iz odobrenja.

                     (10)

                     Mjere predviđene ovom Uredbom u skladu su s mišljenjem Stalnog odbora za bilje, životinje, hranu i hranu za životinje,

               DONIJELA JE OVU UREDBU:

            Članak 1.
            Odobravanje
            Tvar navedena u Prilogu, koji pripada kategoriji dodataka „osjetilni dodaci” i funkcionalnoj skupini „aromatske tvari”, odobrava se kao dodatak hrani za životinje pod uvjetima utvrđenima u Prilogu.

            Članak 2.
            Prijelazne mjere

               1.   Tvar navedena u Prilogu i premiksi koji sadržavaju tu tvar, a koji su proizvedeni i označeni prije 13. listopada 2021. u skladu s pravilima primjenjivima prije 13. travnja 2021., mogu se nastaviti stavljati na tržište i upotrebljavati dok se ne potroše postojeće zalihe.

               2.   Krmiva i krmne smjese koji sadržavaju tvar navedenu u Prilogu, a koji su proizvedeni i označeni prije 13. travnja 2022. u skladu s pravilima primjenjivima prije 13. travnja 2021., mogu se nastaviti stavljati na tržište i upotrebljavati dok se ne potroše postojeće zalihe ako su namijenjeni životinjama koje se koriste za proizvodnju hrane.

               3.   Krmiva i krmne smjese koji sadržavaju tvar navedenu u Prilogu, a koji su proizvedeni i označeni prije 13. travnja 2023. u skladu s pravilima primjenjivima prije 13. travnja 2021., mogu se nastaviti stavljati na tržište i upotrebljavati dok se ne potroše postojeće zalihe ako su namijenjeni životinjama koje se ne koriste za proizvodnju hrane.

            Članak 3.
            Stupanje na snagu
            Ova Uredba stupa na snagu dvadesetog dana od dana objave u Službenom listu Europske unije.

            Ova je Uredba u cijelosti obvezujuća i izravno se primjenjuje u svim državama članicama.
            Sastavljeno u Bruxellesu 23. ožujka 2021.

                  Za Komisiju

                  Predsjednica

               Ursula VON DER LEYEN

            (1)  SL L 268, 18.10.2003., str. 29.

            (2)  Direktiva Vijeća 70/524/EEZ od 23. studenoga 1970. o dodacima hrani za životinje (SL L 270, 14.12.1970., str. 1.)

            (3)  EFSA Journal 2013.;11(5):3208.

            (4)  EFSA Journal 2020.; 18(11):6288.

            PRILOG

                        Identifikacijski broj dodatka

                        Dodatak

                        Sastav, kemijska formula, opis, analitička metoda

                        Vrsta ili kategorija životinje

                        Najviša dob

                        Najmanja dopuštena količina

                        Najveća dopuštena količina

                        Ostale odredbe

                        Datum isteka važenja odobrenja

                        mg aktivne tvari po kg potpune krmne smjese s udjelom vlage od 12 %

                           Kategorija: osjetilni dodaci Funkcionalna skupina: aromatske tvari

                        2b12003

                        Metanetiol

                           Sastav dodatka

                        Metanetiol

                           Karakteristike aktivne tvari

                        Metanetiol
                        Proizveden kemijskom sintezom
                        Čistoća: min. 98 %
                        Kemijska formula: CH4S
                        CAS broj: 74-93-1
                        FLAVIS br. 12.003

                        Sve životinjske vrste

                        —

                        —

                        —

                                    1.

                                    Dodatak se u hranu za životinje unosi u obliku premiksa.

                                    2.

                                    U uputama za uporabu dodatka i premiksâ potrebno je navesti uvjete skladištenja i stabilnost pri toplinskoj obradi.

                                    3.

                                    Na etiketi dodatka hrani za životinje potrebno je navesti sljedeće:
                                    „Najveća preporučena količina aktivne tvari u potpunoj krmnoj smjesi s udjelom vlage od 12 %: 0,05 mg/kg.”

                                    4.

                                    Na etiketi premiksa potrebno je navesti funkcionalnu skupinu, identifikacijski broj, naziv i dodanu količinu aktivne tvari ako je premašen sljedeći udio aktivne tvari u potpunoj krmnoj smjesi s udjelom vlage od 12 %: 0,05 mg/kg.

                                    5.

                                    Za korisnike dodatka i premiksâ subjekti koji posluju s hranom za životinje utvrđuju operativne postupke i organizacijske mjere za uklanjanje mogućih rizika od udisanja ili doticaja s kožom ili očima. Ako se tim postupcima i mjerama rizici ne mogu ukloniti ili smanjiti na najmanju moguću mjeru, pri uporabi dodataka i premiksa potrebno je nositi osobnu zaštitnu opremu, uključujući zaštitu za dišne organe, oči i kožu.

                        13.4.2031.

                           Analitička metoda
                            (1)

                        Za utvrđivanje metanetiola u dodatku hrani za životinje i aromatskim premiksima za hranu za životinje:
                        plinska kromatografija – masena spektrometrija s blokadom vremena zadržavanja (GC-MS-RTL).

               (1)  Podaci o analitičkim metodama dostupni su na sljedećoj adresi referentnog laboratorija:https://ec.europa.eu/jrc/en/eurl/feed-additives/evaluation-reports


title: Provedbena uredba Komisije (Eu) 2021/518 оd 18. ožujka 2021. o registraciji oznake zemljopisnog podrijetla jakog alkoholnog pića u skladu s člankom 30. stavkom 2. Uredbe (EU) 2019/787 Europskog parlamenta i Vijeća („Vasi vadkörte pálinka”)

text:
                  25.3.2021

                  HR

                  Službeni list Europske unije

                  L 104/34

         PROVEDBENA UREDBA KOMISIJE (Eu) 2021/518
         оd 18. ožujka 2021.
         o registraciji oznake zemljopisnog podrijetla jakog alkoholnog pića u skladu s člankom 30. stavkom 2. Uredbe (EU) 2019/787 Europskog parlamenta i Vijeća
         („Vasi vadkörte pálinka”)
         EUROPSKA KOMISIJA,
         uzimajući u obzir Ugovor o funkcioniranju Europske unije,
         uzimajući u obzir Uredbu (EU) 2019/787 Europskog parlamenta i Vijeća od 17. travnja 2019. o definiranju, opisivanju, prezentiranju i označivanju jakih alkoholnih pića, upotrebi naziva jakih alkoholnih pića u prezentiranju i označivanju drugih prehrambenih proizvoda, zaštiti oznaka zemljopisnog podrijetla za jaka alkoholna pića, upotrebi etilnog alkohola i destilata poljoprivrednog podrijetla u alkoholnim pićima te stavljanju izvan snage Uredbe (EZ) br. 110/2008 (1), a posebno njezin članak 30. stavak 2.,
         budući da:

                     (1)

                     U skladu s člankom 17. stavkom 5. Uredbe (EZ) br. 110/2008 Europskog parlamenta i Vijeća (2) Komisija je ispitala zahtjev Mađarske od 14. listopada 2016. za registraciju oznake zemljopisnog podrijetla „Vasi vadkörte pálinka”.

                     (2)

                     Uredba (EU) 2019/787, kojom je zamijenjena Uredba (EZ) br. 110/2008, stupila je snagu 25. svibnja 2019. U skladu s člankom 49. stavkom 1. te uredbe poglavlje III. Uredbe (EZ) br. 110/2008, koje se odnosi na oznake zemljopisnog podrijetla, stavlja se izvan snage s učinkom od 8. lipnja 2019.

                     (3)

                     Zaključivši da je zahtjev u skladu s Uredbom (EZ) br. 110/2008, Komisija je na temelju članka 17. stavka 6. te uredbe i u skladu s člankom 50. stavkom 4. prvim podstavkom Uredbe (EU) 2019/787 objavila glavne specifikacije iz tehničke dokumentacije u Službenom listu Europske unije (3).

                     (4)

                     Komisiji nije dostavljen nijedan prigovor u skladu s člankom 27. stavkom 1. Uredbe (EU) 2019/787.

                     (5)

                     Oznaku „Vasi vadkörte pálinka” trebalo bi stoga registrirati kao oznaku zemljopisnog podrijetla.

               DONIJELA JE OVU UREDBU:

            Članak 1.
            Registrira se oznaka zemljopisnog podrijetla „Vasi vadkörte pálinka”. U skladu s člankom 30. stavkom 4. Uredbe (EU) 2019/787 ovom se Uredbom odobrava zaštita naziva „Vasi vadkörte pálinka” predviđena člankom 21. Uredbe (EU) 2019/787.

            Članak 2.
            Ova Uredba stupa na snagu dvadesetog dana od dana objave u Službenom listu Europske unije.
            Ova je Uredba u cijelosti obvezujuća i izravno se primjenjuje u svim državama članicama.

            Sastavljeno u Bruxellesu 18. ožujka 2021.

                  Za Komisiju

                  u ime predsjednice

               Janusz WOJCIECHOWSKI

                  Član Komisije

            (1)  SL L 130, 17.5.2019., str. 1.

            (2)  Uredba (EZ) br. 110/2008 Europskog parlamenta i Vijeća od 15. siječnja 2008. o definiciji, opisivanju, prezentiranju, označavanju i zaštiti zemljopisnih oznaka jakih alkoholnih pića i stavljanju izvan snage Uredbe Vijeća (EEZ) br. 1576/89 (SL L 39, 13.2.2008, str. 16).

            (3)  SL C 417, 2.12.2020., str. 59.


title: Provedbena uredba Komisije (EU) 2021/519 оd 24. ožujka 2021. o izmjeni Provedbene uredbe (EU) 2015/1375 u pogledu pretraživanja na trihinelu kod kopitara te u pogledu izuzeća Ujedinjene Kraljevine od pretraživanja na trihinelu kod domaćih svinja (Tekst značajan za EGP)

text:
                  25.3.2021

                  HR

                  Službeni list Europske unije

                  L 104/36

         PROVEDBENA UREDBA KOMISIJE (EU) 2021/519
         оd 24. ožujka 2021.
         o izmjeni Provedbene uredbe (EU) 2015/1375 u pogledu pretraživanja na trihinelu kod kopitara te u pogledu izuzeća Ujedinjene Kraljevine od pretraživanja na trihinelu kod domaćih svinja
         (Tekst značajan za EGP)
         EUROPSKA KOMISIJA,
         uzimajući u obzir Ugovor o funkcioniranju Europske unije,
         uzimajući u obzir Uredbu (EU) 2017/625 Europskog parlamenta i Vijeća od 15. ožujka 2017. o službenim kontrolama i drugim službenim aktivnostima kojima se osigurava primjena propisa o hrani i hrani za životinje, pravila o zdravlju i dobrobiti životinja, zdravlju bilja i sredstvima za zaštitu bilja, o izmjeni uredaba (EZ) br. 999/2001, (EZ) br. 396/2005, (EZ) br. 1069/2009, (EZ) br. 1107/2009, (EU) br. 1151/2012, (EU) br. 652/2014, (EU) 2016/429 i (EU) 2016/2031 Europskog parlamenta i Vijeća, uredaba Vijeća (EZ) br. 1/2005 i (EZ) br. 1099/2009 i direktiva Vijeća 98/58/EZ, 1999/74/EZ, 2007/43/EZ, 2008/119/EZ i 2008/120/EZ te o stavljanju izvan snage uredaba (EZ) br. 854/2004 i (EZ) br. 882/2004 Europskog parlamenta i Vijeća, direktiva Vijeća 89/608/EEZ, 89/662/EEZ, 90/425/EEZ, 91/496/EEZ, 96/23/EZ, 96/93/EZ i 97/78/EZ te Odluke Vijeća 92/438/EEZ (Uredba o službenim kontrolama) (1), a posebno njezin članak 18. stavak 8. prvi podstavak točku (a),
         budući da:

                     (1)

                     Uredbom (EU) 2017/625 utvrđena su pravila za provedbu službenih kontrola i za mjere koje nadležna tijela trebaju poduzimati u vezi s proizvodnjom proizvoda životinjskog podrijetla namijenjenih prehrani ljudi.

                     (2)

                     Trihinela je parazit koji može biti prisutan u mesu prijemljivih vrsta, kao što su svinje i konji, a kod ljudi konzumacija zaraženog mesa uzrokuje bolest koja se prenosi hranom. Provedbenom uredbom Komisije (EU) 2015/1375 (2) utvrđena su posebna pravila za službene kontrole mesa na trihinelu, uključujući uvjete za odstupanje od obveze pretraživanja na trihinelu pri ulasku mesa domaćih svinja u Uniju.

                     (3)

                     Europska agencija za sigurnost hrane je 6. lipnja 2013. donijela znanstveno mišljenje o opasnostima za zdravlje ljudi koje se moraju obuhvatiti pregledom mesa (kopitari) (3). U tom mišljenju preporučna je kontrola na trihinelu u svih kopitara (ne samo u konja nego i u magaraca i mazgi) kao visokoprioritetna. Provedbenom uredbom Komisije (EU) 2019/627 (4) stoga je utvrđeno obvezno testiranje trupova svih kopitara na trihinelu. Provedbenom uredbom (EU) 2015/1375 utvrđeno je obvezno testiranje konja i drugih životinjskih vrsta prijemljivih na zarazu trihinelom. Radi dosljednosti te kako bi se izbjegle nedoumice, u Provedbenoj uredbi (EU) 2015/1375 trebalo bi se upućivati na kopitare umjesto na konje.

                     (4)

                     Uredbom Komisije (EU) br. 206/2010 (5) odobren je ulazak u Uniju mesa domaćih svinja iz Ujedinjene Kraljevine. Tom uredbom Ujedinjena Kraljevina uvrštena je na popis zemalja koje primjenjuju izuzimanje trupova i mesa neodbijenih domaćih svinja mlađih od 5 tjedana od pretrage na trihinelu u skladu s člankom 3. stavkom 2. Provedbene uredbe (EU) 2015/1375.

                     (5)

                     Delegiranom uredbom Komisije (EU) 2020/692 (6) stavljena je izvan snage Uredba (EU) br. 206/2010 s učinkom od 21. travnja 2021. S obzirom na to stavljanje izvan snage, Provedbenom uredbom Komisije (EU) 2020/1478 (7) dodan je Prilog VII. Provedbenoj uredbi (EU) 2015/1375, s učinkom od 21. travnja 2021., u kojem je utvrđen popis trećih zemalja koje primjenjuju odstupanje od testiranja na trihinelu na koje se upućuje u članku 13. stavku 2. Provedbene uredbe (EU) 2015/1375.

                     (6)

                     Ujedinjena Kraljevina je 12. siječnja 2021. obavijestila da na temelju povijesnih podataka o kontinuiranom pretraživanju provedenom na populaciji zaklanih svinja postoji 95-postotna pouzdanost da prevalencija trihinele nije veća od 1 slučaja na milijun u toj populaciji, u skladu s člankom 3. stavkom 3. točkom (b) Provedbene uredbe (EU) 2015/1375. Nadalje, Ujedinjena Kraljevina obavijestila je Komisiju o svojoj namjeri da primijeni izuzimanje trupova i mesa domaćih svinja od pretrage na trihinelu ako životinje dolaze iz gospodarstva službeno priznatog kao gospodarstvo koje primjenjuje kontrolirane uvjete držanja u skladu s Prilogom IV. toj provedbenoj uredbi.

                     (7)

                     Stoga bi Ujedinjenu Kraljevinu trebalo uvrstiti na popis u Prilogu VII. Provedbenoj uredbi (EU) 2015/1375, ne dovodeći u pitanje primjenu prava Unije na Ujedinjenu Kraljevinu i u Ujedinjenoj Kraljevini u vezi sa Sjevernom Irskom u skladu sa člankom 5. stavkom 4. Protokola o Irskoj/Sjevernoj Irskoj Sporazumu o povlačenju Ujedinjene Kraljevine Velike Britanije i Sjeverne Irske iz Europske unije i Europske zajednice za atomsku energiju u vezi s Prilogom 2. tom protokolu.

                     (8)

                     Prilog VII. Provedbenoj uredbi (EU) 2015/1375 trebalo bi izmijeniti kako bi odražavao činjenicu da Ujedinjena Kraljevina primjenjuje odstupanja predviđena člankom 3. stavcima 2. i 3. te provedbene uredbe.

                     (9)

                     Provedbenu uredbu (EU) 2015/1375 stoga bi trebalo na odgovarajući način izmijeniti.

                     (10)

                     Budući da je Uredba (EU) br. 206/2010 stavljena izvan snage s učinkom od 21. travnja 2021. te da se Provedbenom uredbom (EU) 2020/1478 dodaje Prilog VII. Provedbenoj uredbi (EU) 2015/1375 s učinkom od istog tog datuma, i uvrštenje Ujedinjene Kraljevine na popis u tom prilogu trebalo bi se primjenjivati od istog tog datuma.

                     (11)

                     Mjere predviđene ovom Uredbom u skladu su s mišljenjem Stalnog odbora za bilje, životinje, hranu i hranu za životinje,

               DONIJELA JE OVU UREDBU:

            Članak 1.
            Provedbena uredba (EU) 2015/1375 mijenja se kako slijedi:

                        (1)

                        Članak 2. mijenja se kako slijedi:

                                    (a)

                                    stavak 2. prvi podstavak zamjenjuje se sljedećim:
                                    „Trupovi kopitara, divljih svinja i drugih vrsta životinja, uzgojenih ili divljih, prijemljivih na zarazu trihinelom moraju se sustavno uzorkovati u klaonicama ili objektima za obradu i rasijecanje divljači, u sklopu post mortem pregleda.”;

                                    (b)

                                    stavak 3. zamjenjuje se sljedećim:

                                       „3.   Do dobivanja rezultata pretrage na trihinelu te ako subjekt u poslovanju s hranom jamči potpunu sljedivost, trupovi domaćih svinja i trupovi kopitara smiju se rasjeći u najviše šest dijelova u klaonici ili u rasjekavaonici koja se nalazi u istim prostorijama kao i klaonica.”;

                        (2)

                        u Prilogu III., uvodna rečenica i točke (a) i (b) zamjenjuju se sljedećim:
                        „Meso kopitara, meso divljači i druge vrste mesa koje bi mogle sadržavati parazite trihinele moraju se pretražiti u skladu s jednom od metoda umjetne probave navedenih u poglavljima I. ili II. Priloga I., uz sljedeće promjene:

                                    (a)

                                    uzorci težine najmanje 10 g uzimaju se iz jezičnog ili žvačnog mišića kopitara te iz prednje noge, jezika ili ošita divljih svinja;

                                    (b)

                                    u slučaju kopitara te ako ti mišići nedostaju, uzima se veći uzorak mišićnog dijela ošita na prijelazu u tetivasti dio. Taj se mišić mora očistiti od vezivnog i masnog tkiva;”;

                        (3)

                        u Prilogu IV., poglavlje II. točka (b) zamjenjuje se sljedećim:

                                    „(b)

                                    Broj obavljenih testova i rezultati pretraživanja na trihinelu kod domaćih svinja, divljih svinja, kopitara, divljači i drugih životinja prijemljivih na trihinelu dostavlja se u skladu s Prilogom IV. Direktivi 2003/99/EZ. Podaci o domaćim svinjama moraju, barem, sadržavati posebne informacije u vezi s:

                                                i.

                                                testovima na životinjama uzgojenima u kontroliranim uvjetima držanja;

                                                ii.

                                                testovima na rasplodnim krmačama, nerastima i svinjama za tov.”;

                        (4)

                        Prilog VII. zamjenjuje se sljedećim:

                              „PRILOG VII.
                              Treće zemlje ili njihove regije koje primjenjuju odstupanja iz članka 13. stavka 2.

                                          ISO oznaka zemlje

                                          Treća zemlja ili njezine regije

                                          Napomene

                                          GB

                                          Ujedinjena Kraljevina (*1)

                                          Primjena odstupanja iz članka 3. stavaka 2. i 3.

                        ”

            Članak 2.
            Ova Uredba stupa na snagu trećeg dana od dana objave u Službenom listu Europske unije.
            Članak 1. stavak 4. primjenjuje se od 21. travnja 2021.

            Ova je Uredba u cijelosti obvezujuća i izravno se primjenjuje u svim državama članicama.
            Sastavljeno u Bruxellesu 24. ožujka 2021.

                  Za Komisiju

                  Predsjednica

               Ursula VON DER LEYEN

            (1)  SL L 95, 7.4.2017., str. 1.

            (2)  Provedbena uredba Komisije (EU) 2015/1375 od 10. kolovoza 2015. o utvrđivanju posebnih pravila za službene kontrole trihinele u mesu (SL L 212, 11.8.2015., str. 7.).

            (3)  EFSA Journal 2013.;11(6):3263.

            (4)  Provedbena uredba Komisije (EU) 2019/627 оd 15. ožujka 2019. o utvrđivanju ujednačenog praktičnog uređenja za provedbu službenih kontrola proizvoda životinjskog podrijetla namijenjenih prehrani ljudi u skladu s Uredbom (EU) 2017/625 Europskog parlamenta i Vijeća i o izmjeni Uredbe Komisije (EZ) br. 2074/2005 u pogledu službenih kontrola (SL L 131, 17.5.2019., str. 51.).

            (5)  Uredba Komisije (EU) br. 206/2010 od 12. ožujka 2010. o utvrđivanju popisa trećih zemalja, državnih područja ili njihovih dijelova odobrenih za unos u Europsku uniju određenih životinja i svježeg mesa te zahtjeva veterinarskog certificiranja (SL L 73, 20.3.2010., str. 1.).

            (6)  Delegirana uredba Komisije (EU) 2020/692 оd 30. siječnja 2020. o dopuni Uredbe (EU) 2016/429 Europskog parlamenta i Vijeća u pogledu pravila za ulazak u Uniju pošiljaka određenih životinja, zametnih proizvoda i proizvoda životinjskog podrijetla te njihovo premještanje i postupanje s njima nakon ulaska (SL L 174, 3.6.2020., str. 379.).

            (7)  Provedbena uredba Komisije (EU) 2020/1478 оd 14. listopada 2020. o izmjeni Provedbene uredbe (EU) 2015/1375 u pogledu uzorkovanja, referentne metode pretraživanja i uvjeta uvoza u vezi s kontrolom trihinele (SL L 338, 15.10.2020., str. 7.).

            (*1)  U skladu sa Sporazumom o povlačenju Ujedinjene Kraljevine Velike Britanije i Sjeverne Irske iz Europske unije i Europske zajednice za atomsku energiju, a posebno s člankom 5. stavkom 4. Protokola o Irskoj/Sjevernoj Irskoj u vezi s Prilogom 2. tom protokolu, za potrebe ovog Priloga upućivanja na Ujedinjenu Kraljevinu ne uključuju Sjevernu Irsku..